B. Bugár, podpredseda NR SR: (2004-10-22):
Otváram všeobecnú rozpravu a pýtam sa, či sa hlási niekto ústne do rozpravy. Okrem pána spravodajcu nikto. Vyhlasujem možnosť sa prihlásiť ústne do rozpravy za skončenú. Pán spravodajca, nech sa páči, máte slovo. I. Hamarčák, poslanec: Ďakujem pekne, pán podpredseda. Dovoľte mi, aby som naozaj zaujal k tomuto vecnému obsahu návrhu zákona svoj postoj a povedal pár poznámok. Určite nikoho z nás neteší vysoká cena pohonných hmôt, ktorá je jedna z najvyšších v podstate z krajín, ktoré sa nedávno pričlenili aj do Európskej únie. Treba však povedať, že táto vysoká cena určite nie je ovplyvnená iba tým, že je vysoká spotrebná daň, ako je to deklarované príp. aj v predmetnom návrhu zákona. To, že je táto vysoká cena, ja skôr prikladám tomu, že niektoré orgány, ktoré majú v svojich kompetenciách pôsobiť v tomto smere z hľadiska, dajme tomu, kartelových dohôd alebo iných možností ovplyvňovať alebo dohadovať sa na cenách, si nedostatočne plnia svoju povinnosť. Považujem to zároveň za nesystémové riešenie, ktoré, možnože sa premietne v čiastočnom znížení pohonných hmôt, ale určite nie o tú cenu, ktorá by sa premietla schválením tohto zákona, teda znížením spotrebnej dane, o takú cenu určite ani cena pohonných hmôt nepôjde dole, to znamená, že prípadný zisk z výrobných a distribučných spoločností, ktoré distribuujú pohonné hmoty a vyrábajú ich, sa vlastne ešte týmto spôsobom môže aj zvýšiť. Vôbec však ani neuvažujem o tom, že by zníženie cien pohonných hmôt sa nejakým spôsobom odrazilo v znížení ostatných spotrebiteľských cien, na ktoré vlastne by to mohlo mať dopad. Ja som za to, aby naozaj sa v tomto štáte istým spôsobom nereguloval, ale kontroloval trh, a to hlavne tam, kde sú prirodzené monopoly, o tom, nakoniec, sme rozprávali aj včera pri niektorých návrhoch zákonov a určite ešte aj budeme rozprávať, pretože takéto návrhy sú viaceré. A ja som za to teda, aby sa skôr posilnili alebo zvýraznili kompetencie napr. Protimonopolného úradu. Pokiaľ mám informácie, ministerstvo financií pripravuje takýto návrh zákona, aby tie kompetencie boli silnejšie, aj keď si myslím, že aj momentálne sú dostatočné. Ale mám skôr pochybnosti, že Protimonopolný úrad si nie celkom dostatočne svoje postavenie uplatňuje a vykonáva kompetencie, ktoré mu z tohto prináležia. Pán kolega, samozrejme, bez osobných urážok alebo podobne si myslím, že ak by takýto návrh zákona predložili poslanci za KSS alebo Smer, by som to chápal, ale tým, že vy ako strana, ktorá sa deklaruje ako strana, ktorá podporuje vládny program, to predkladáte, mám dojem, že to nie je celkom dobré. Neviem, či to mám považovať za populizmus, ale jednoducho s takouto politikou asi dosť ťažko budete presviedčať svojich voličov, že ste za vládny program. A pritom vlastne idete proti tejto vláde, pretože hneď deklarujete, že ide o výpadok zhruba 4 mld. v rozpočte, že sa zvýšia príjmy. Naozaj ten výpadok je evidentný a to zvýšenie príjmov je snáď v rovine dohadov. Takže ja by som naozaj vás chcel požiadať, aby ste zvážili predkladanie takýchto návrhov. A ja by som chcel predložiť aj návrh, aby sa Národná rada uzniesla podľa § 73 ods. 3 písm. b) rokovacieho poriadku na tom, aby sa v prerokúvaní tohto návrhu zákona nepokračovalo. Žiadam zároveň tiež aj poslancov, samozrejme, koalície, ale aj ostatných, ktorí uvažujú reálne o zmysle takejto novely, aby podporili potom môj návrh. Ďakujem pekne.